GiliGold/VAD_KnessetCorpus huggingface dataset:
קארין אלהרר: מגיע להם, ומגיע לנו שנוכל להגיד שהחברה אמתית שדואגת לכולם.
יואב קיש: אנחנו בישיבה מיוחדת של הוועדה לענייני ביקורת המדינה.
יואב קיש: אנחנו נצביע במהלכה על שינוי תפקיד יושב-ראש הוועדה, מחברת הכנסת קארין אלהרר לחברת הכנסת שלי יחימוביץ, שזו היתה המלצת ועדת הכנסת בראשותי, שנקבעה ממש ברגעים אלה.
יואב קיש: סדר הדברים יהיה כך: חברת הכנסת קארין אלהרר תאמר כמה מילים, לאחר מכן יושב-ראש הכנסת, חבר הכנסת יולי יואל אדלשטיין, אני אדבר ואז נקיים הצבעה ואם ההצבעה תעבור – זה תמיד מותח אותנו בישיבות האלה – אז חברת הכנסת שלי יחימוביץ שתיכנס לתפקידה כיושב-ראש ועדה תישא את דבריה.
קארין אלהרר: אדוני יושב-ראש הכנסת, אדוני מבקר המדינה, צוות משרד מבקר המדינה, אדוני היושב-ראש, חברי וחברותי.
קארין אלהרר: בשנתיים וחצי האחרונות זכיתי לעמוד בראש הוועדה, ועדה מרתקת שבאמת נוגעת למגוון מאוד רחב של תחומים ונוגעת בחיים של אזרחים.
קארין אלהרר: אני בחרתי לשים על השולחן נושאים מאוד מאוד ספציפיים, נושאים שנוגעים לאזרחים.
קארין אלהרר: בחרתי לקיים דיוני מעקב עד להשגת יעדים.
קארין אלהרר: אחד הנושאים שאני חושבת שהיתה לנו הצלחה כבירה בהם הוא נושא של חקיקת משנה, שהוא נושא מאוד לא סקסי, אבל בהחלט משנה חיים של אזרחים, נושא של עבודה מול דוחות מבקר המדינה בנושא קק"ל.
קארין אלהרר: גיליתי מערכת שלכולם יש רצון טוב, אפילו מצוין, פקידים מקצועיים, אבל משרדים שלא מדברים בינם לבין עצמם.
קארין אלהרר: אני חושבת שאם יש טרגדיה אחת שאנחנו צריכים לטפל בה זו זו.
קארין אלהרר: דבר שני, שכפי שעלה מדוחות מבקר המדינה גם בשלטון המקומי וגם בשלטון המרכזי – ליקויים של שחיתות שחייבים לטפל בהם, וכמובן, אם יש משהו שלומדים בדרך הזו היא העובדה שאסור לנו לעמוד מנגד כשיש ניסיון לפגוע בשומרי הסף.
קארין אלהרר: אני רוצה בהזדמנות הזו להודות לצוות הוועדה לביקורת המדינה על שנתיים וחצי של עבודה יום יומית, למעלה מ-270 דיונים, למנהלת הוועדה חנה פריידין – חנה, תודה רבה רבה על כל העצות הטובות, הניסיון, בסוף – הזיכרון הארגוני שינה תמיד את הדברים, לאיל קופמן, הסגן, על העבודה וההשקעה .
קארין אלהרר: הדיונים הם דיונים שנראים אבל בסוף יש את האנשים שעובדים מאחורי הקלעים, וכמובן – חנה יוסף, על העבודה המסורה, ליועצים המשפטיים.
קארין אלהרר: רבות מדובר על יועצים משפטיים ועל מעמדם.
קארין אלהרר: אני מה- old fashioned, ואני מאמינה שיועצים משפטיים חובה שיאמרו את דעתם, והעצה הטובה שלהם תמיד סייעה לדיוני הוועדה, למבקר המדינה, השופט בדימוס יוסף שפירא על דוחות מאירי עיניים ועל באמת הירתמות משמעותית לנושאים החברתיים כמו לנושאים אחרים.
קארין אלהרר: זה היה תענוג לעבוד בשיתוף פעולה, אדוני המנכ"ל, אלי מרזל, ולכל ראשי האגפים.
קארין אלהרר: אני באמת מרגישה שזכיתי לעבוד עם כולכם, וניכר שהעבודה שאתם עושים היא באמת עבודה שאתם מאמינים בה כשליחות.
קארין אלהרר: זה ניכר גם בעבודה בוועדה ובוודאי בכתיבה.
קארין אלהרר: אני מאוד שמחה שמחר, יום רביעי, יוצא הדוח הכלכלי, ובין יתר הנושאים שיגיעו גם נושא הביטוחים הסיעודיים הקולקטיביים שהיתה בקשה של הוועדה שעמדתי בראשה.
קארין אלהרר: אני בהחלט חושבת שזה נושא חברתי מהמעלה הראשונה ומאוד שמחה שזה מגיע גם לציבור.
קארין אלהרר: אני רוצה להודות לחברי הוועדה, במיוחד לאלה שהיו - - -
יעקב מרגי: שמדי פעם הפציעו.
קארין אלהרר: היו כאלה שמדי פעם הפציעו אבל היו כאלה שהם חברים קבועים, פעילים.
קארין אלהרר: בסוף זו עבודת צוות.
מירב בן ארי: גם מחליפים, כולבויניקים - - -
קארין אלהרר: אני מאוד שמחתי שחרף העובדה שמדובר בוועדה אופוזיציונית היתה עבודה מאוד יפה ושיתופי פעולה מצוינים של קואליציה ואופוזיציה.
קארין אלהרר: אני רוצה להודות גם לארגונים ולעמותות שלקחו חלק בוועדה על התיבול, על התוספת, על הבאת הנושאים.
קארין אלהרר: זה תמיד נותן נקודות מבט נוספות שמעמיקות את הדיון.
קארין אלהרר: הכי חשוב, אני רוצה להודות לצוות שלי: לשירה עמיאל, היועצת האולטימטיבית שבאמת עשתה - - -
יואב קיש: זו לא המליאה אז זה בסדר.
יואב קיש: יש פה מישהו שאצלו אין חכמות, אצלי זה בסדר.
יולי יואל אדלשטיין: במליאה זה כבר נהיה בשגרה, עוד מעט גם יביאו וובוזלות.
קארין אלהרר: שירה, את באמת הפכת באמת את העבודה בוועדה לחוויה של ממש, לרחל בן דוד שהחליפה אותך בדיוני הוועדה – בלעדיכן זה לא היה קורה.
קארין אלהרר: מעיין אבי מאיר, הדוברת, קורל רבין – בלי הצוות, חייבים להודות, כל חבר כנסת יודע את זה, זה לא קורה.
קארין אלהרר: אחרונה חביבה, חברת הכנסת שלי יחימוביץ שנכנסת לתפקיד.
קארין אלהרר: אני רוצה לאחל לך הצלחה רבה.
קארין אלהרר: הצלחתך היא הצלחתנו.
יואב קיש: תודה רבה לקארין.
יואב קיש: יושב-ראש הכנסת ממהר, יש לו מליאה לפתוח.
יואב קיש: אנחנו נהיה מוגבלים בכל מקרה עד השעה 16:00.
יואב קיש: כמובן שמבקר המדינה שנמצא אתנו, השופט בדימוס יוסף שפירא ויושב-ראש האופוזיציה, חבר הכנסת הרצוג, יישאו דברים.
יואב קיש: יכול להיות שברמה האישית אולי היום לא נספיק, אבל נעבור ליושב-ראש הכנסת.
יולי יואל אדלשטיין: תודה רבה לכל הנכבדים, ובראשם לאורח הנכבד שלנו – מבקר המדינה, השופט בדימוס יוסף שפירא ולכל צוותו, בראשות המנכ"ל.
יולי יואל אדלשטיין: אדוני היושב-ראש, ברשותך כמה מילים קצרות.
יולי יואל אדלשטיין: לגבי חברת הכנסת קארין אלהרר, יושבת הראש היוצאת של הוועדה – אני כבר מתחיל להתגעגע לישיבות אתך ועם המבקר, ברגע שהתקשורת נערכת שם בחוץ, בחדר הקטן, ולדיונים בינינו הפחות פורמליים.
יולי יואל אדלשטיין: בנימה קצת יותר רצינית, אני חושב שהבעתי את דעתי לא פעם.
יולי יואל אדלשטיין: אני לא נותן ציונים, ודאי לא לאנשים בכירים במערכת, אבל כל דוח של מבקר המדינה הנוכחי הוא באמת אירוע חברתי חשוב במדינת ישראל, מבחינתי.
יולי יואל אדלשטיין: אבל הדברים האלה היו הופכים – כמו שפעם היו מדברים – אות מתה.
יולי יואל אדלשטיין: נו, אז המבקר כתב עוד דוח, השחיתו עוד יערות באמזונס.
יולי יואל אדלשטיין: דרך אגב, גם זה כבר לא קורה.
יולי יואל אדלשטיין: המשרד בראשותך עבר להגשת דוח דיגיטלי על המצאה ישראלית קטנה.
יולי יואל אדלשטיין: אבל אני חושב, קארין, שהוועדה הזו – גם לפנייך אבל במיוחד בראשותך – נתנה לדוחות האלה פומבי, דיון רציני, המשך, תיקונים איפה שצריך, ואת הפתעת אותי מאוד במשפט שאמרת בהתחלה.
יולי יואל אדלשטיין: את אמרת: אני התרכזתי במספר נושאים ספציפיים.
יולי יואל אדלשטיין: אילו היו שואלים אותי בדרך לכאן מה היה הנושא שקארין אלהרר טיפלה בו, לא הייתי יודע לענות, כי אני חושב שבהרבה נושאים כאלה, צפויים ופחות צפויים, את והוועדה נתתם כאן מענה.
יולי יואל אדלשטיין: אני באמת מאוד מאוד מעריך את זה, אני חושב שעשית עבודה מצוינת.
יולי יואל אדלשטיין: נכון שיש פה צוות נהדר והמילים היפות שאמרת על מנהלת הוועדה וכל האחרים – כל מילה בסלע, אבל באמת, תפקידך ותפקודך פה היו מכריעים בכל מה שקרה פה, בוועדה.
יולי יואל אדלשטיין: חברת הכנסת שלי יחימוביץ, אני חושב שצריך לומר בביטוי הלועזי – needs no introduction.
יולי יואל אדלשטיין: לא צריך באמת להתחיל להציג את חברת הכנסת יחימוביץ.
יולי יואל אדלשטיין: אבל מה שרלבנטי, לדעתי, שלי, לוועדה הזו ומה שיש לך – אפשר להסכים ואפשר לא להסכים, אבל תמיד יודעים שכשאת יושבת, לא חשוב באיזו ועדה, ועדת כספים או כל פורום אחר – הדברים שאת אומרת באים מתוך ידע, מתוך בדיקת החומרים, מתוך באמת טיפול מקיף לפני זה בחומר, וכאן אני חושב שבוועדה הזו זה הדבר החשוב ביותר.
יולי יואל אדלשטיין: כלומר, לא רק סיסמאות ולא רק צעקות על חשיבות הדוח אלא באמת – סעיף סעיף, עבודה פרטנית, על מנת שכשחברה ממשלתית, משרד ממשלתי או כל גוף אחר שנמצאים כאן יידעו שהם לא באו רק על מנת לשמוע ביקורת, הם לא באו "לעבוד" על מישהו כאן ולומר – זה לא נכון, או – כבר תיקנו.
יולי יואל אדלשטיין: הם יקבלו כאן באמת טיפול, במובן החיובי של המילה, בוועדה בראשותך, עם כל הנתונים שאת מביאה לכאן אחרי שנים רבות בכנסת, ועוד לפני זה, בפעילות שלך.
יולי יואל אדלשטיין: כן, גם בפעילות התקשורתית שלך יצא לך לא פעם לחקור תופעות שליליות בחברה, ואני חושב שזה גם יבוא לידי ביטוי כאן, בוועדה.
יולי יואל אדלשטיין: אז לא נותר לי אלא באמת לאחל המון הצלחה, בתנאי – כמו שאמר כבר יו"ר ועדת הכנסת, שהח"כים יתנו בך אמון ואכן תיבחרי לראשות הוועדה.
יולי יואל אדלשטיין: אם לא – אני חוזר בי מכל המילים.
יולי יואל אדלשטיין: באמת, המון בהצלחה.
יואב קיש: ברשותך, אני אגיד כמה מילים ואז נקיים את ההצבעה, ואז גם אפנה את המקום לשלי לנהל את הישיבה.
יואב קיש: אשתדל לקצר כי בסופו של דבר הזמן הזה יקר.
יוסף חיים שפירא: אני כבר חמש שנים בתפקיד וזו הישיבה הראשונה שפותחים אותה חמישה יושבי ראש.
יואב קיש: אני אתחיל, ברשותכם, בכמה מילים על קארין.
יואב קיש: יצא לי להיות שותף לעבודת הוועדה, אני מודה – לא שותף פעיל מאוד, אבל שותף, וזכורה לי ישיבה אחת שהיא קצת מחוץ למניין שהיתה בכפר המכבייה בקיץ ועסקה בנושא של הסעות של ילדים עם צרכים מיוחדים לבתי ספר ואיך המערכת מתארגנת ופותחת את השנה, בדיוק בשבוע לפני.
יואב קיש: באמת, נגעת בנקודה מאוד בעייתית וקשה.
יואב קיש: אני רוצה להגיד שבעניין הזה תמיד חיברת אליך את הכוחות הכי טובים בכנסת ועשית הרבה עשייה, והרגישו את זה.
יואב קיש: הוועדה הזו – ופה אני אומר ברמה הכללית – היא ועדה שהיא מאוד חשובה למשטר הדמוקרטי.
יואב קיש: לא סתם בראשות הוועדה תמיד ממנים איש אופוזיציה.
יואב קיש: דיברנו על זה קודם בוועדת הכנסת, שאולי ההסתדרות צריכה ללמוד מאתנו בעניין הזה, אבל יש לזה חשיבות גדולה שמי שיושב בכיסא הזה בדרך כלל, חוץ מהישיבה הזו, כרגע, זה איש אופוזיציה.
יואב קיש: המתח הזה תמיד קיים, דרך אגב, יכול להעיד על זה כל מי שהשתתף בישיבות – בין דוח ביקורת שמוביל המבקר, שבאמת צריך להתייחס ולתקן, ואני גדלתי על העניין של עושים, מתחקרים ומתקנים.
יואב קיש: הביקורת היא קריטית להצלחתם של המנגנונים, של המשרדים, של המדינה ובעניין הזה אני חושב שהשופט בדימוס יוסף שפירא עושה עבודה מאוד חשובה ומשמעותית לטובת המדינה בעניין הזה ועל כך מלוא הערכתי.
יואב קיש: הגיבוי בבית הזה מגיע מהוועדה הזו, וקארין, בתקופה שלך באמת עשית עבודה מדהימה.
יואב קיש: אני בטוח שעוד נמשיך לראות אותך פעילה גם בשאר המקומות בבית הזה.
יואב קיש: עברת גם לידה תוך כדי העניין הזה, ואני חושב שמגיעות לה מחיאות כפיים.
יואב קיש: לפני שניגש להצבעה אני גם רוצה לומר לשלי – קודם כל אני מאחל לך מכל הלב הצלחה, התפקיד הזה מאוד חשוב.
יואב קיש: יהיה לך תמיד את המתח שהתקשורת מעלה אותו איך באמת לבוא ולהתעסק עניינית ולטפל, לבין איך עכשיו מעוותים או לא מעוותים – מישהו רואה את זה ככה ומישהו רואה את זה אחרת, וזה הופך להיות נושא פוליטי.
יואב קיש: זה לצערי איזשהו חיסרון שיש למערכת הפוליטית, כי מה לעשות – כולנו אנשים פוליטיים ומבינים את העניין הזה, אבל בסופו של דבר היו לי לא מעט ישיבות אתך גם בוועדת החוץ והביטחון, כשהתקשורת בחוץ הדברים ענייניים, עובדים, עושים.
יואב קיש: אני חושב שכמה שתצליחי להוביל בדרך הזו את הוועדה הזו זה רווח לכולנו.
יואב קיש: אני מכיר את היכולות שלך, אני מתייעץ ביכולות שלך כשאני יכול, ואני מאוד מעריך את מה שאת יכולה עם הניסיון שלך להביא למקום הזה.
יואב קיש: אני מאחל לך הצלחה גדולה, ואני בטוח שכך יהיה.
יואב קיש: אני מעלה להצבעה – מצביעים חברי הוועדה לביקורת המדינה.
יואב קיש: הכיסא שלך.
שלי יחימוביץ': כבוד מבקר המדינה יוסף שפירא, חברתי, חברת הכנסת קארין אלהרר, יו"ר ועדת הכנסת יואב קיש, יו"ר האופוזיציה בוז'י הרצוג, כל חברי הוועדה והחברים שלי שבאו לכאן, אני מאוד מודה לכם ותודה על האמון ועל ההצבעה פה אחד.
שלי יחימוביץ': אני רואה בוועדה לביקורת המדינה הוועדה החשובה ביותר בכנסת.
שלי יחימוביץ': גם לו כל הוועדות היו פנויות והיו מבקשים ממני לבחור ועדה הייתי בוחרת בוועדה הזו, כמובן מבלי לזלזל בחשיבותה של אף ועדה – מהסיבה הפשוטה שהיא באמת מטפלת בכל ענייני המדינה, מענייני רווחה ועד ענייני ביטחון המדינה וכל מה שבאמצע.
שלי יחימוביץ': המנעד הוא מאוד מאוד רחב.
שלי יחימוביץ': זאת ועדה מאוד חשובה עם כלים יוצאי דופן, והשוני המאוד משמעותי בינה ובין ועדות אחרות היא העובדה שהיא עובדת בצמוד מאוד למוסד חשוב מאין כמותו והוא מוסד מבקר המדינה, שעושה עבודה מצוינת, מקצועית, בלא מורא ובלא משוא פנים.
שלי יחימוביץ': אני רוצה מייד כבר להודות למבקר על העבודה שהוא עושה.
שלי יחימוביץ': יש לנו משימות רבות לפנינו שנוגעות בסופו של דבר בטובתו של האזרח ובכך שבסופו של דבר משרדי הממשלה יעשו את עבודתם בניקיון כפיים, הגינות ויעילות – תוך שירות של האזרח, שיתקנו פגמים וליקויים, שחיתויות – כל הליקויים האפשריים שיתוקנו, ושדוחות המבקר לא יישארו אות מתה, אלא ייושמו וישפרו את טובתו של האזרח.
שלי יחימוביץ': אני, באופן אישי רואה חשיבות לא פחותה בעצם ההגנה על מוסד המבקר והצורך שלנו להיות חומה בצורה סביבו, לאפשר לו לעשות את עבודתו בכל עת, בכל נושא שהוא מוצא לנכון לבדוק מבלי לכרסם, חלילה, בכוחו.
שלי יחימוביץ': בכלל אני מאמינה בכוחם ושמירה על כוחם של שומרי הסף באשר הם, אבל כיוון שאנחנו יושבים בוועדה הזו אני מדגישה באופן מיוחד את החשיבות שיש למוסד המבקר, לעצמאות ולחירות שלו לפעול בלי חשש אפילו שצעדיו יוצרו מאיזושהי סיבה.
שלי יחימוביץ': אמר כאן קודם יואב קיש שאנחנו חיים בעידן שהכל פוליטי.
שלי יחימוביץ': אני מרשה לעצמי לומר בידיים נקיות, כיוון שבשעתו היו ניסיונות להצר את צעדיו של מבקר המדינה בתקופתו של אולמרט כראש ממשלה.
שלי יחימוביץ': גם אז נלחמתי נגד הכוונות האלה וגם כאן אני מתכוונת להמשיך לשאת את הדגל הזה, אני מקווה שבעזרתם של כל חברי הוועדה.
שלי יחימוביץ': אני מרשה לעצמי לבקש מכם כמה ימים כדי ללמוד מאוד מאוד ביסודיות את העבודה.
שלי יחימוביץ': אני לא מקלה בה ראש בכלל.
שלי יחימוביץ': אני נפגשת עם כל חברי הוועדה, אני מאמינה גדולה מאוד בשיתוף פעולה חוצה סיעות וחוצה מפלגות, וככל שנשתף פעולה יותר כן התוצאות שלנו יהיו משביעות רצון וישרתו את הציבור יותר.
שלי יחימוביץ': קארין, אני רוצה להודות לך על עבודה מצוינת, יסודית, וגם על העובדה שהתחלת אתי חפיפה בנדיבות כזו וחלקת כבר את הידע שברשותך.
שלי יחימוביץ': אמרתי לך גם בשיחה בינינו ואני אומרת גם כאן – ככל שקארין תבחר להישאר בוועדה לבחירתה להמשיך לנהל את הישיבות בנושאים שהם יקרים לליבה והם משוש נפשה, וזה יהיה לי לעזר, ואני אודה לך אם תסכימי לעשות את זה.
שלי יחימוביץ': חברות וחברים, אין לי נאומים ארוכים להיום.
שלי יחימוביץ': שוב, כמה ימים של חסד אני מבקשת שתעניקו לי, אם כי כבר אין לי, אני כבר מוצפת בבקשות ופניות של דברים דחופים בצורה בלתי רגילה, חלקם באמת וחלקם שנראים דחופים בעיני המבקש.
שלי יחימוביץ': אני מבטיחה לכם שהעבודה שלנו תהיה אינטנסיבית ביותר.
שלי יחימוביץ': אנחנו נעשה את עבודתנו האופוזיציונית, מטבע הדברים – הוועדה הזו מטיבה היא אופוזיציונית, אבל אני גם מקווה שנזכה לשתף פעולה באופן שיהיה מאוד הרמוני ככל האפשר, ואנחנו יודעים לעשות את זה.
שלי יחימוביץ': לכולנו יש ניסיון.
שלי יחימוביץ': אם לא היינו עושים את זה לא היינו מעבירים חוקים, לא היינו מקדמים שום דבר, והיכולת הזו שלנו לשתף פעולה היא באמת דבר בסיסי וחשוב ביותר.
שלי יחימוביץ': אני סיימתי את נאומי.
שלי יחימוביץ': כבוד המבקר, בבקשה.
שלי יחימוביץ': אני גם רוצה לומר שכמובן אני אבקש עם כל ראשי המשרד שיושבים כאן, אלמד מהם ואחכים.
שלי יחימוביץ': חנה, אני כבר מחכה שנים ארוכות לעבוד אתך.
שלי יחימוביץ': מדי פעם אני אומרת את זה במסדרון.
יוסף חיים שפירא: אז היום הוא בעצם יום חג ולא אעסוק בביקורת, להפך.
יוסף חיים שפירא: אני חושב שביום כזה, שמתבטא אפילו במחיאות הכפיים זה רק מראה כמה שמחה יש לנו לשבת בוועדה הזו.
יוסף חיים שפירא: קארין, אני מרשה לעצמי לפנות היום בשמות פרטיים – באמת, תקופה נהדרת היתה, לא רק שיתוף הפעולה היום יומי כמעט, אלא גם פועלה לחזק את האפקטיביות של דוחות מבקר המדינה.
יוסף חיים שפירא: הדבר מתבטא גם בתיקון הליקויים.
יוסף חיים שפירא: אנחנו יודעים את זה כיוון שיש גם דוחות של תיקון ליקויים שאנחנו מבצעים, וגם הם מגיעים לשולחנה של הוועדה.
יוסף חיים שפירא: קארין באמת עשתה עבודה פשוט נהדרת.
יוסף חיים שפירא: על זה באמת מגיעות לך מחיאות כפיים.
יוסף חיים שפירא: כמובן גם שירה, שיושבת פה, וכל הצוות שלך שעזר לנו – למנכ"ל, לעמיחי, לדובר שלנו ולכל ראשי החטיבות שנמצאים כאן – בעזרה גם טכנית, וגם כשישבנו וליבנו את הדברים, על-פי סדר העדיפויות של הדברים.
יוסף חיים שפירא: באמת, יוצא מן הכלל.
יוסף חיים שפירא: גם להזכיר פה את האנשים שיושבים פה בוועדה כמעט בכל ישיבה – כמו חנה'לה, שאני מכיר אותה גם באופן אישי, שבאמת מסייעת בצורה בלתי רגילה שלא יהיו תקלות, את עורך הדין תומר רוזנר שמאיר את עינינו כאשר אולי לא שמנו לב לפרט כזה או אחר.
יוסף חיים שפירא: זה מועיל, ולא נותן לנו לבוא ובדיעבד לומר לנו – הנה, זה היה כך, אולי היה צריך להיות אחרת, אלא מראש עוזר.
יוסף חיים שפירא: תומר, באמת, ממש תודה רבה לך.
יוסף חיים שפירא: כמובן גם לכל חברי הוועדה שהופיעו, בעיקר בדוחות באמת חשובים.
יוסף חיים שפירא: יש כאלה שהופיעו יותר.
יוסף חיים שפירא: אני מקווה שבקדנציה שלך נמשיך לראות את חברי הכנסת ולקבל את התגובות שלהם.
יוסף חיים שפירא: אני חושב שזה מאוד חשוב.
יוסף חיים שפירא: השיח הזה עוזר להבין את הנושאים, להבין אותם.
יוסף חיים שפירא: אני לא רוצה להיכנס לפרטים, זה לא המקום כרגע, אבל אנחנו בישיבות הראשונות עוד נגיע גם לדוחות שגם עברו בשלב מסוים כאן.
שלי יחימוביץ': אני ממש לא רוצה להתחיל את מערכת היחסים בינינו בזה שאני אפסיק אותך, אבל יש לנו עוד 4 דקות ויש עוד 4 דוברים.
יוסף חיים שפירא: אז תודה לקארין, לשלי – אנחנו מאוד מעריכים את העבודה שאת עושה, הפרלמנטרית, ואנחנו בונים עליך ועל דרכך.
יואב קיש: תנסו לבקש מיושב-ראש הכנסת עוד כמה דקות.
שלי יחימוביץ': ביקשו רשות דיבור כמה ח"כים, אבל לפני כולם – ראש האופוזיציה, יצחק הרצוג.
יצחק הרצוג: אתם יודעים שהיחסים שלי עם שלי זה רומן בהמשכים.
יצחק הרצוג: אנחנו באמת גאים ושמחים על היבחרך, שלי, לתפקיד הזה.
יצחק הרצוג: את האדם הנכון במקום הנכון ובזמן הנכון, כי זה הוא זמן בין השמשות בו מנסים בכל דרך לפגוע בשומרי הסף, ואת האדם הנכון בגלל אומץ ליבך ונחישותך, מנהיגותך והיכולות שלך.
יצחק הרצוג: אני מאחל לך הצלחה.
יצחק הרצוג: חובתנו להגן על מבקר המדינה ועל המוסד הזה מכל משמר.
יצחק הרצוג: ולכן, קארין, שלפני למעלה מ-10 שנים פתחת את ליבי בהרבה נושאים, כשהייתי שר רווחה, ואת לוחמת זכויות בכל החזיתות.
יצחק הרצוג: אני מאחל לך הצלחה בכל אשר תפני, ואולי, ב"ה, לא רק תהיי בביקורת אלא תגיעי גם לאקזקוטיבה בשולחן הממשלה, תחת שלטוננו.
יצחק הרצוג: בהערכה ובהצלחה.
מירב בן ארי: אני אדבר מהר.
מירב בן ארי: אני רוצה להגיד לך שאת אישה מדהימה ומיוחדת.
מירב בן ארי: ישבתי פה במקומך בהרבה דיונים, החלפתי אות מתוך שליחות אמיתית כי ידעתי מה מונח על כתפי.
מירב בן ארי: אני חושבת שזכתה הוועדה לביקורת המדינה.
מירב בן ארי: אני חושבת, שלי, שכמה שאת אדירה בפני עצמך, יש לך באמת נעליים גדולות להיכנס אליהן כי נעשתה פה עבודה נהדרת.
מירב בן ארי: הוא אמר כל כך נכון – כל כך הרבה תחומים, מלהט"בים לקשישים – הכל אצלך בלב, הכל אצלך בראש.
מירב בן ארי: את חכמה ואינטליגנטית.
מירב בן ארי: אני כל כך גאה בך ואני שמחה שאת חברה שלי ושאת היית הקיזוז שלי בחופשת הלידה, ושילדנו ביחד.
מירב בן ארי: את יודעת, אחד הדברים שאני אמרתי בראיונות – שבעיניי זה אדיר שהכנסת היא כזו צעירה, כזו נשית, ושיש לנו נשים נפלאות כמוך.
מירב בן ארי: אני חושבת, אגב, שמה שאמרה פה, שלי, על זה שהיא תחליף אותך בתור יו"ר בנושאים שלה – זה כל כך מתאים לנשים להגיד כאלה דברים, כי אין כאן אגו.
מירב בן ארי: אז שתצליחי, ואני אתך בכל מקום.
מירב בן ארי: שלי, דיברנו גם אתמול, מה שאת צריכה, אנחנו לרשותך.
מירב בן ארי: אין קואליציה ואופוזיציה – אנחנו איתך בגלל התפקיד הכל כך חשוב של הוועדה הזו.
יעל גרמן: קארין הנפלאה והמיוחדת, אני פשוט באתי כדי להביע את הערכתי.
יעל גרמן: אני הייתי כאן בנושאים שונים – כמו שאמרה מירב: החל מקשישים, בריאות בפריפריה, רשלנות רפואית ולהט"בים, טרנסג'נדרים – כל שכך הרבה נושאים.
יעל גרמן: הכישרון שלך היה לגעת בכל נושא במהירות האפשרית, לא לחכות עד שיפרסמו ועד שמישהו יבקש דיון.
יעל גרמן: יש דיון, יש נושא, את כבר מזמנת את הוועדה ותמיד דנה, ללא משוא פנים, ללא מורא, ואומרת את שלך.
יעל גרמן: יודעת לדבר בנעימות אבל גם לדרוש את התשובות בתקיפות ממשרדי הממשלה כאשר הם באים ומגמגמים ולא יודעים את התשובות.
יעל גרמן: את נפלאה, את עשית עבודה אדירה.
יעל גרמן: אני מודה לך בשם כולם ובשמי, ואני מאחלת לשלי המון הצלחה.
יעל גרמן: כמו שהבטחתי לך אתמול, ניתן לך הרבה מאוד עבודה.
יעל גרמן: תודה ובהצלחה.
שלי יחימוביץ': אני מנסה לחלק בין הסיעות באופן שוויוני.
שלי יחימוביץ': יואל חסון, בבקשה.
יואל חסון: קודם כל, קארין – תודה רבה על עבודה באמת באמת מדהימה.
קארין אלהרר: אני צריכה ללמוד מהיושב-ראש הקודם.
יואל חסון: אני התחלתי את התפקיד ב-2009.
יואל חסון: אני באמת יודע ועוקב ורואה איזו עבודה מדהימה עשית, איך נגעת בדברים הנכונים וגילית מהר מאוד שהוועדה הזו באמת יודעת לחולל שינוי אמיתי ביכולת שלה בעיקר לעקוב אחרי הדברים ולוודא שהביקורת אכן מחלחלת ויוצא ממנה משהו אמיתי.
יואל חסון: עשית את זה באופן ראוי.
יואל חסון: שלי, באמת, אין ראוי ממך לתפקיד הזה.
יואל חסון: אני חושב שזה תפור על מידותיך.
יואל חסון: אני חושב שאת תדעי להביא – את כל הדברים שאת כל כך מכירה, תוכלי פה בוועדה, כמו שאמרת, כל נושא שמפריע לך תוכלי לגעת בו ואת הלוקסוס הזה אין בשום ועדה אחרת.
יואל חסון: יש כל כך נושאי דגל גדולים שדורשים ביקורת שתוכלי בשרביט הזה לקחת ולהביא לשולחן הזה.
יואל חסון: אני מאחל לך המון הצלחה.
יואל חסון: את מקבלת פה צוות מדהים – חנה, מנהלת הוועדה, שהיא באמת תופעה יוצאת דופן, מישהי שיודעת לעבוד באופן כל כך מקצועי, נכון ומדויק, עם כל יושב-ראש שהיה כאן.
יואל חסון: אני זכיתי לעבוד אתה ועם הצוות שיש כאן, ומדהים.
יואל חסון: אפרופו אתמול, אני חושב שמי שנהיה חמוץ עכשיו, אפרופו חמוצים, זה הממשלה, שהיא מאוד חמוצה מזה שאת ממונה לתפקיד הזה עכשיו.
שלי יחימוביץ': לא רציתי לומר דברים שכאלה.
שלי יחימוביץ': אנחנו ברוח של אחדות היום.
שלי יחימוביץ': צדיקים – מלאכתם נעשית בידי אחרים.
יעקב מרגי: אני זכיתי להיות חבר ועדה.
יעקב מרגי: להכיר, קודם כל, את קארין – זו חוויה וזו היא זכות להכיר ולהיות חבר בוועדה שלה.
יעקב מרגי: למה זכיתי היום?
יעקב מרגי: מצד אחד אני ארוויח אותה יותר אצלי, בוועדת החינוך.
יעקב מרגי: אתה המבקר, ואת שלי זכיתם שהשינויים הם לא גדולים.
יעקב מרגי: זכתה הוועדה שיש פה שתי חברות כנסת יסודיות, ערכיות, מסורות, שיודעות גם להיות ממלכתיות, וטובת הכלל היא לנגד עיניהן בצורה חד משמעית.
יעקב מרגי: לא יהיו שינויים מהותיים.
יעקב מרגי: אני אומר לקארין תודה ענקית, נמשיך ליהנות ממך כאן, בכנסת, ולך שלי אני מאחל הצלחה.
יעקב מרגי: הרבה זמן לא אוכל לתת לך, אבל אני מבטיח שלוועדות החסויות אני אבוא.
שלי יחימוביץ': תודה, חברים.
שלי יחימוביץ': אני מודה לכם, ישיבה זו נעולה.
שלי יחימוביץ': אני מתכבדת לפתוח את ישיבת הוועדה לענייני ביקורת המדינה.
שלי יחימוביץ': על סדר היום חילופי גברי ונשי בוועדת המשנה לביטחון, יחסי חוץ וקשרי מסחר בינלאומיים.
שלי יחימוביץ': את חבר הכנסת איל בן-ראובן מהמחנה הציוני תחליף חברת הכנסת שלי יחימוביץ מהמחנה הציוני, שזאת אני.
שלי יחימוביץ': אני מביאה את זה לאישור הוועדה.
שלי יחימוביץ': בעד הצעת הוועדה – פה-אחד
שלי יחימוביץ': כעת אנחנו עוברים לבחירת יושב-ראש ועדת המשנה לביטחון יחסי חוץ וקשרי מסחר בינלאומיים.
יעקב מרגי: כמובן, אני ממליץ לחברים להצביע עבור חברת הכנסת שלי יחימוביץ.
יעקב מרגי: אני מאחל לה הצלחה ועבודה מהנה.
מירב בן ארי: הוועדה מאוד חשובה.
שלי יחימוביץ': אני מודה לך על ההמלצה, ואני מעלה את הצעתו של מרגי להצבעה.
שלי יחימוביץ': בעד הצעתו של חבר הכנסת מרגי – פה-אחד
שלי יחימוביץ': ההצעה התקבלה.
שלי יחימוביץ': אני מודה לכולם.
שלי יחימוביץ': אני רק אגיד שמחר בשעה 11:00 ועדת המשנה תתכנס בחדר הדיונים הקטן של המתחם של ועדת חוץ וביטחון.
שלי יחימוביץ': הנושא הוא בקשה להסרה חלקית של חיסויים מנושא מסוים.
שלי יחימוביץ': אני ממליצה לקרוא את הדוח.
שלי יחימוביץ': הוא מעניין.
מירב בן ארי: הוא נמצא בחדר ועדה?
שלי יחימוביץ': אנחנו לא נדון לגופו של הדוח מחר, אלא רק הסרת חיסוי חלקית מנושא ביטחוני מסוים.
שלי יחימוביץ': הדוח עצמו נמצא בחדר הוועדה.
שלי יחימוביץ': אתם מוזמנים לקרוא.
שלי יחימוביץ': אני מודה לכם על האמון.
<קריאות: בהצלחה.
שלי יחימוביץ': אני פותחת את ישיבת הוועדה לענייני ביקורת המדינה.
שלי יחימוביץ': התכנסנו כדי לדון בסוגיה מכאיבה, מזיקה, הרסנית וכואבת לציבור גדול של אנשים שעובדים את אדמתם במסירות ומתעוררים לבוקר של סיוט כאשר כל עבודתם יורדת לטמיון.
שלי יחימוביץ': אני מדברת כמובן על מכת הפשיעה החקלאית שהתחדדה וזלגה "לשמחתנו" לתודעה הציבורית אחרי האירוע הקשה במושב שקף, בו היו ביזה ושוד שנמשכו שעות ארוכות ונגנבה כמות אדירה של תוצרת חקלאית.
שלי יחימוביץ': הכוונה של הדיון הזה היא לצאת מנקודת המוצא של הדוח האחרון של מבקר המדינה בעניין הזה.
שלי יחימוביץ': אני חייבת לומר שמבקר המדינה שם ליבו לתופעה הזאת עוד לפני שכולם דיברו בה.
שלי יחימוביץ': זאת יוזמה של משרד מבקר המדינה לקיים את הדוח הזה.
שלי יחימוביץ': אף אחד לא היה צריך להאיץ בהם והם איתרו בעצמם את החשיבות הגדולה של הנושא הזה.
שלי יחימוביץ': בתמצית.
שלי יחימוביץ': הדוח הצביע על כמה כשלים מאוד מאוד מהותיים ובעצם על סיטואציה בה אין דין ואין דיין ורכושם של החקלאים ופרי עמלם מופקרים.
שלי יחימוביץ': בין היתר הוא קבע שממצאי הדוח מעידים על חולשה, על אוזלת יד, על היעדר מענה מערכתי לבעיה אמיתית שהחקלאים עומדים בפניה חסרי אונים ונאלצים להתמודד עמה כמעט לבדם.
שלי יחימוביץ': הדוח הזה פורסם במאי השנה.
שלי יחימוביץ': הנתונים שלו נכונים לפברואר השנה ואנחנו נרצה במהלך הדיון הזה גם לראות את סטטוס ההתקדמות מאז ממצאי המבקר, מה הסיטואציה בשטח, מה הנתונים, מה קרה מאז מאי 2017, האם התופעה הזאת מתגברת או אולי נחלשת לשמחתנו למרות שהעיניים רואות שהיא לא נחלשת, האם אוישו תקני כוח האדם שיועדו לסוגיה הזאת ועוד כהנה וכהנה עניינים שעולים מהדוח.
שלי יחימוביץ': כמובן המוזמנים כאן יהיו חופשיים להרחיב מעבר למעקב אחרי הדוח.
שלי יחימוביץ': נמצא אתנו שר החקלאות אורי אריאל ואני חייבת לומר שנענה לבקשה שלי בהתרעה מאוד קצרה להגיע לישיבה ואני מודה לך על כך.
שלי יחימוביץ': אנחנו מיד נפנה אליך.
שלי יחימוביץ': אתה תצטרך לעזוב אותנו באיזשהו שלב.
שלי יחימוביץ': לפני כן אני אבקש מיובל חיו, המשנה למנכ"ל מבקר המדינה, לפרוס בקצרה לא את ממצאי הדוח אלא מה הנקודות המרכזיות ומה צריך להיות מתוקן.
<יובל חיו: גברתי יושבת הראש, אדוני השר, מכובדיי.
<יובל חיו: מדובר בדיון שלישי שמקיימת הוועדה בנושא הזה ועל כן אדבר ברמה של כותרות ואתייחס לתחומים שאנחנו כמשרד מבקר המדינה - אני מניח שגם הוועדה – נשמח לשמוע את העדכונים, בעיקר של משטרת ישראל.
<יובל חיו: אני אולי אפתח באותה תפיסה מבצעית ארגונית שהופיעה מספר פעמים בתשובת המשטרה לדוח הזה.
<יובל חיו: הם תלו את הפתרון של חלק ניכר מהממצאים בכך שתאומץ תפיסה מבצעית חדשה לפיה היחידות של מג"ב יוכפפו ישירות תחנות המשטרה.
<יובל חיו: חלפו כבר חודשים מאז תחילת יישום התפיסה הזאת ויהיה נכון לשמוע כאן היום מה הרשמים המבצעיים האג"מיים הראשונים שיש לשינוי המשמעותי הזה.
<יובל חיו: אנחנו נשמח לשמוע פרטים לגבי כל מערך המדידה של הפשיעה החקלאית במשטרת ישראל.
<יובל חיו: האם אכן נעשית הבחינה במשטרה.
<יובל חיו: הייתה ועדה שמכונה הוועדה לבחינת נזקי עבירה כמרכיב באפקטיביות לטיפול בפשיעה.
<יובל חיו: מה סטטוס הטיפול של הוועדה הזאת?
<יובל חיו: האם עדיין פשיעה שמאחוריה עומד נזק של מיליוני שקלים נרשמת במשטרה כמו עבירה של נזק של אלפי שקלים?
<יובל חיו: איך מתיישבים נתוני מג"ב מול הנתונים שנרשמים במשטרה?
<יובל חיו: מה קורה עם סקר אמון הציבור?
<יובל חיו: מדובר בסקר מקיף שבוחן את שיעורי הדיווח והאמון במשטרה.
<יובל חיו: אנחנו יודעים שבמרחב הכפרי יש בעיה, יש תת דיווח על עבירות.
<יובל חיו: אני עובר לנושא של כוח אדם ומשימות.
<יובל חיו: האיוש שהוצבע כמטרה בתחום אח"ם-מג"ב בשנת 2012 לא בוצע הלכה למעשה, נכון לסוף עבודת הביקורת.